Páll Agnar sigurvegari á Jólahraðskákmóti TR Jólasveinar kvöldsins . Í sannkölluðu hátíðarskapi lögðu tæplega 50 manns leið sína í Faxafenið í gærkveld til að leiða saman hesta sína í Jólahraðskákmóti TR og að öllum líkindum er um að ræða fjölmennasta jólamótið í áraraðir . Tefldar voru níu umferðir með tímamörkunum 4 +2 en nokkur umræða hefur verið í gangi um hvaða tímamörk skuli almennt stuðst við í hraðskákmótum félaganna . Þykir mörgum hin opinberu Fide-tímamörk 3 +2 nokkuð knöpp þó öðrum finnist þau reyndar ósköp notaleg og vilja þá jafnvel hinn alræmda Fischer viðbótartíma burt . Líkast til er þó meirihluti skákmanna á því að viðbótartíminn sé af hinu góða og að gæði skákanna aukist . Útlit er fyrir að 4 +2 verði að mestu leyti ofan á í almennu mótahaldi hérlendis en þó má hafa í huga að lengri tímamörk þýða almennt færri umferðir . Björn Hólm Birkisson skartaði nýrri jólaklippingu í anda Billy Idol . En víkjum þá að gangi mála . Eftir örlitla tæknihnökra þar sem viðstaddir fengu aukið ráðrúm til að gæða sér á jólakræsingum ( malt og appelsín er greinilega afar vinsæll drykkur hjá landanum ) var parað í fyrstu umferð og ballið hófst . Töluvert var um óvænt úrslit fyrst um sinn og strax í fyrstu umferð sigraði Aron Þór Mai ( 1686 ) Fide-meistarann Davíð Kjartansson ( 2329 ) á fyrsta borði . Á öðru borði gerði Kristófer Ómarsson ( 1659 ) slíkt hið sama gegn Fide-meistaranum Don Roberto Lagerman ( 2250 ) og það með svörtu ! Harla óvenjulegt að sjá slík úrslit á tveimur efstu borðunum í móti sem þessu . Já það er sannarlega gaman að tefla ! Bræðurnir Josef og Adam Omarssynir voru kátir . Áfram gerðust óvæntir hlutir í annari umferð því á þremur efstu borðunum sigraði stigalægri keppandinn þann stigahærri ; Arnaldur Loftsson ( 1927 ) vann Omar Salama ( 2234 ) , Dawid Kolka ( 1903 ) lagði Pál Agnar Þórarinsson ( 2161 ) og Helgi Brynjarsson ( 1925 ) hafði betur gegn Þorvarði F. Ólafssyni ( 2140 ) . Þegar á leið virtust þó hinir stigahæstu hrökkva í gírinn og um miðbik móts fór kunnugleg staða að sjást í toppbaráttunni . Að sex umferðum loknum leiddi hinn dularfulli og eitilharði Stefán Bergsson ( 2104 ) með fullu húsi vinninga sem verður að teljast ansi gott . Davíð Kjartansson var vel til hafður að vanda . Síðustu þrjár umferðirnar skáru hinsvegar endanlega úr um lokaröð keppenda og eins og svo oft réðust úrslit ekki fyrr en í níundu og síðustu umferð . Svo fór að Páll Agnar kom á fljúgandi siglingu eftir tapið í annari umferð og gerði aðeins eitt jafntefli eftir það en vann allar aðrar viðureignir . Sigur gegn Omari í lokin tryggði honum efsta sætið með 7,5 vinning . Omar , Don Roberto og stórmeistari kvenna Lenka Ptacnikova ( 2031 ) komu næst með 7 vinninga en þeir tveir fyrrnefndu hlutu silfur og brons eftir stigaútreikning . Vel að verki staðið hjá Páli sem býr erlendis og sést því ekki mikið á mótum hérlendis . Omar og Don Roberto þarf ekki að kynna fyrir neinum enda þekktar hraðskákvélar . Árni Ólafsson hefur hér hvítt gegn Helga Brynjarssyni . Mótið verður reiknað til alþjóðlegra hraðskákstiga og eins og gengur hækka sumir meira en aðrir á meðan aðrir lækka meira en hinir . Vert er að benda á góðan árangur hins unga Stephan Briem ( 1479 ) sem lauk keppni í 5. sæti með 6,5 vinning og stigahækkun upp á 82 Elo-stig . Sannarlega áhugasamur og eljusamur Kópavogspiltur þar á ferð . Við í Taflfélagi Reykjavíkur þökkum öllum fyrir þátttökuna og óskum skákiðkendum nær og fjær gleðilegs nýs skákárs . Hlökkum til að hitta ykkur á nýju ári !